–Stanovuje sa v nej, že povinnosť podávať správy sa uplatňuje len vtedy, keď spoločnosti prekročili daný limit príjmov počas dvoch po sebe nasledujúcich rokov (zatiaľ čo Komisia navrhla jeden rok). Symetricky by sa povinnosť podávať správy prestala uplatňovať len vtedy, ak by príjmy neprekročili daný limit počas dvoch po sebe nasledujúcich rokov.

Návrhom sa mení smernica o účtovníctve (smernica 2013/34/EÚ). Jeho cieľom je posilniť transparentnosť a verejnú kontrolu dane z príjmu právnických osôb platenej skupinami nadnárodných podnikov (pozostávajúcimi z ich konečného materského podniku, dcérskych spoločností a pobočiek) a samostatnými nadnárodnými podnikmi (ďalej spoločne len „nadnárodné podniky“), ktoré vykonávajú činnosti v Únii. To by malo prispieť k väčšej zodpovednosti podnikov a zvýšeniu transparentnosti, podporiť informovanejšiu verejnú diskusiu a pomôcť občanom v Únii znovu získať dôveru v spravodlivosť vnútroštátnych daňových systémov.

Informácie, ktoré sa majú zverejňovať, geografická agregácia

Okrem informácií, ktoré Komisia navrhla zahrnúť do podávania správ, sa v politickej dohode vyžadujú aj dodatočné kontextové informácie, ako je napríklad názov konečného materského podniku alebo samostatného podniku, príslušný účtovný rok, použitá mena a zoznam dcérskych spoločností konečného materského podniku patriaceho do rozsahu pôsobnosti usadených v Únii a v nespolupracujúcich jurisdikciách na daňové účely, čím sa zvýši transparentnosť.

Z hľadiska geografickej prezentácie uvedených informácií politická dohoda zostáva v podstate podobná návrhu Komisie, a to aj tam, kde stanovuje, že sa má použiť zoznam jurisdikcií vypracovaný Radou (príslušné prílohy záverov Rady ECOFIN), pokiaľ ide o jurisdikcie, ktoré nespolupracujú na daňové účely, namiesto zoznamu stanoveného delegovaným aktom, ako to navrhla Komisia.

Politickou dohodou sa zavádza právo podnikov na čiastočné dodržiavanie pokynov na oznamovanie stanovených v smernici Rady 2011/16/EÚ, čím sa znižujú náklady podnikov na dodržiavanie predpisov.

Vzhľadom na kontrolu materských spoločností nad ich dcérskymi spoločnosťami a pobočkami sa v politickej dohode zavádza pre ktorúkoľvek veľkú dcérsku spoločnosť alebo pobočku v EÚ povinnosť požiadať svoju hlavnú materskú spoločnosť v tretej krajine o poskytnutie všetkých informácií potrebných na to, aby si mohla plniť svoje povinnosti, ak materská spoločnosť ešte neuverejňuje vhodné správy podľa jednotlivých krajín. Ak by materská spoločnosť neposkytla všetky požadované informácie, dcérska spoločnosť alebo pobočka v EÚ by musela vypracovať, uverejniť a sprístupniť správu s informáciami o dani z príjmu, ktorá by obsahovala všetky informácie, ktoré má k dispozícii alebo ktoré získala alebo nadobudla, a vyhlásenie, v ktorom sa uvádza, že konečný materský subjekt alebo samostatný podnik neposkytol potrebné informácie.

Spoločný vzor, elektronické podávanie správ

S cieľom uľahčiť digitálne využívanie podaných správ sa v politickej dohode zavádza spoločný vzor a strojovo čitateľné formáty, ktoré sa majú stanoviť neskôr vykonávacími aktmi.

Politická dohoda umožňuje členským štátom sprístupniť podané správy na webovom sídle (webových sídlach) ich vnútroštátnych registrov, pokiaľ sú bezplatne dostupné akejkoľvek tretej strane v Únii, čím sa podniky oslobodzujú od povinnosti sprístupniť ich na svojom vlastnom webovom sídle.

Úloha audítorov

V politickej dohode sa ďalej spresňuje úloha štatutárnych audítorov, ktorí by mali každoročne uvádzať, či bol podnik povinný uverejniť správu s informáciami o dani z príjmu, a ak áno, či bola táto správa uverejnená.

Vykonávanie členskými štátmi

V politickej dohode sa stanovuje obdobie maximálne osemnástich mesiacov po nadobudnutí účinnosti smernice na jej vykonanie na vnútroštátnej úrovni, teda o niečo dlhšie obdobie ako obdobie uvedené v návrhu Komisie.

Doložka o preskúmaní

Na doplnenie návrhu Komisie sa v politickej dohode uvádza niekoľko bodov, ktoré má Komisia preskúmať a o ktorých má podať správu na základe štvorročného obdobia, ktoré plynie od dátumu transpozície stanoveného v smernici.

4.Záver

Komisia podporuje výsledky medziinštitucionálnych rokovaní, a preto môže súhlasiť s pozíciou Rady v prvom čítaní.